kardosdrur/scandi-wiki huggingface dataset:
Dennis Holck Petersen

Dennis Holck Lykkebo Petersen (født 1976) er en dansk filminstruktør.

Dennis Holck Petersen er autodidakt filminstruktør. Før spillefilmsdebuten med filmen Det perfekte kup instruerede han bl.a. kortfilmene Kuppet, Lige i dag og  Perker.

Han modtog i 2009 en Danish Music Award for Årets Danske Musikvideo for videoen til rapduoen UFO Yephas "Næh Næh".

Udvalgt filmografi 
 Kuppet (kortfilm, 2000)
 Det perfekte kup (2008)

Eksterne henvisninger 
 

Filminstruktører fra Danmark
Filip (apostel)

Filip er en af Jesu disciple i Det Nye Testamente. Han nævnes kun lidt i de synoptiske evangelier, men er mere synlig i Johannesevangeliet (Joh 1,43 ff.). 

Et apokryft, gnostisk evangelium hedder Filipsevangeliet efter ham. Det handler om menneskets genforening med Gud gennem Kristus.

Hans gravsted i Hierapolis blev fundet i 2011.

Noter 

Jesu apostle
CSNET

CSNET (forkortelse for "Computer Science Network") blev grundlagt af US National Science Foundation i 1981 som et alternativ til den amerikanske forsvars netværksstruktur Arpanettet, der var grundlagt allerede omkring 1969.

CSNET, der oprindelig blev etableret inden for rammerne af en treårig kontrakt (1981-1984), var først og fremmest etableret som et alternativ for forskere, som ikke havde kontakt med det amerikanske forsvar og som derfor ikke havde adgang til Arpanettet. Det var formålet at etablere CSNET som et nationalt computernetværk, der kunne forbinde samtlige akademiske Computer Science institutioner i hele USA.

CSNET blev udviklet som et samarbejde mellem forskere fra flere amerikanske universiteter, deriblandt Larry Landweber (University of Wisconsin), David J. Farber (University of Delaware), Peter Denning og Douglas Comer (begge fra Purdue University). Derudover var elektronik- og computervirksomheden RAND Corporation også involveret i projektet.

I 1983 fik CSNET adgang til det nu reorganiserede Arpanet, og på dette tidspunkt omfattede CSNET allerede 70 medlemsinstitutioner. Tre år senere var stort set alle amerikanske computerrelaterede forskningsinstitutioner i USA tilsluttet CSNET. Da nettet herefter forekom økonomisk rentabelt indstillede National Science Foundation sin finansiering af det civile CSNET i 1986, som derefter i et vist omfang smeltede sammen med Arpanettet. 

I forbindelse med en beslutning i 1985 om etablering af fem store supercomputercentre i USA påtog National Science Foundation sig opgaven med at opbygge et civilt netværk mellem disse fem centre, det såkaldte NSFNET, og de gav mulighed for at andre akademiske institutioner også kunne tilsluttet dette net.

Omkring 1990 var der langt flere institutioner tilsluttet det nye NFSNET end det parallelt fungerende og sammensmeltede Arpanet/CSNET, og i løbet af 1990 blev Arpanet/CSNET nedlagt og dets enkelte enheder overført til NSFNET som dermed udgjorde det nye udgangspunkt for den efterfølgende globale internetstruktur.

Eksterne henvisninger 
 CSNET – Computer Science Network – fra LivingInternet.com
 Architecture of the CSNET Name Server – af Larry Landweber m.fl. i "The Guide to Computing Literature", (1983)

Akademiske datanet organisationer
Philippe Christanval

Philippe Charles Lucien Christanval (født 31. august 1978 i Paris, Frankrig) er en tidligere fransk fodboldspiller, der, efter at være blevet løst fra sin kontrakt med Fulham F.C., ikke var i stand til at finde en ny klub, og derfor så sig nødsaget til at stoppe sin karriere i april, 2009. Christanval har tidligere i sin karriere spillet fem landskampe for Frankrig.

Klubkarriere 
Christanval startede sin seniorkarriere i 1999 hos AS Monaco, hvor han i 2000 blev fransk mester. Herefter skiftede han til den spanske storklub FC Barcelona. Selvom han var blevet indkøbt til klubben som reserve spillede han over de følgende to sæsoner 32 La Liga-kampe, inden han i 2003 rejste tilbage til Frankrig og skrev kontrakt med Olympique Marseille. 

I 2005 forsøgte Christanval igen lykken i udlandet, denne gang i den engelske Premier League-klub Fulham F.C. Her spillede han indtil 2008, men opholdet blev afbrudt af flere alvorlige skader, hvilket gjorde, at han aldrig for alvor fik etableret sig som fast mand.

Landshold 
Christanval står (pr. februar 2009) noteret for fem kampe for det franske landshold, som han debuterede for i år 2000. Han var en del af landstræner Roger Lemerres trup til VM i 2002 i Sydkorea og Japan, men kom dog ikke på banen i nogen af Frankrigs tre kampe under turneringen.

Titler 
Ligue 1
 2000 med AS Monaco

Eksterne henvisninger 
 Spillerinfo 

Fodboldspillere fra Frankrig
Fodboldspillere fra AS Monaco FC
Fodboldspillere fra FC Barcelona
Fodboldspillere fra Olympique Marseille
Fodboldspillere fra Fulham F.C.
BITNET

BITNET var et telekommunikations- og computernetværk etableret i 1981. Netværket BITNET blev grundlagt af Ira Fuchs fra City University of New York (CUNY) og Greydon Freeman fra Yale University. De først etablerede netværksforbindelser forbandt derfor også City University of New York med Yale University.

BITNET gjorde det muligt at sende e-mails samt foretage interaktiv kommunikation samt transmission af filer og meddelelser mellem nettets brugere.

Den finansielle støtte fra CREN (Corporation for Research and Educational Networking) til BITNET ophørte i 1996, men selvom deltagerne blev stadig færre, fortsatte netværket med at eksistere indtil det endeligt lukkede ned i 2007.

Eksterne henvisninger 
 BITNET History – fra LivingInternet.com

Akademiske datanet organisationer
Mamadou Sakho

Mamadou Sakho (født 13. februar 1990 i Paris, Frankrig) er en fransk fodboldspiller af senegalesisk oprindelse, der spiller som forsvarsspiller hos Premier League-klubben Crystal Palace.

Doping 
Efter en svær start på hans tid i Liverpool, spillede Sakho sig op i slutningen af sæson 15/16, hvor han leverede en række toppræstationer. Den 23. april 2016 blev det offentliggjort at Mamadou Sakho er blevet testet positivt for doping. Den positive test skulle angiveligt skyldes at franskmanden havde taget et fedtforbrændende stof.

Mamadou Sakho fik en 30-dages karantæne af UEFA, hvilket blandt andet betød at han ikke kunne spille Europa-League finalen mod Sevilla som Liverpool tabte 1-3. Senere er det kommet frem at det var Mamadou Sakho selv der bad om at blive suspenderet for at beskytte Liverpool.

UEFA valgte ikke at forlænge Mamadou Sakhos karantæne, da Liverpools advokater havde fremlagt beviser for at det fedtforbrændende stof Mamadou Sakho havde indtaget ikke var på listen over forbudte stoffer.

Landshold 
Mamadou Sakho har spillet 28 kampe for det franske landshold, som han debuterede for i 2010. Han repræsenterede sit land ved VM 2014 i Brasilien.

Frankrigs landstræner Didier Deschamps besluttede ikke at udtage Mamadou Sakho til EM i 2016, da han vurderede at han ikke var i kampform på grund af den dopingkarantæne han fik i slutningen af april.

Titler 
Coupe de La Ligue
 2008 med Paris Saint-Germain

Ligue 1
 2012-13 med Paris Saint-Germain

Eksterne henvisninger

Noter 

Fodboldspillere fra Frankrig
Fodboldspillere fra Paris Saint-Germain
Fodboldspillere fra Liverpool F.C.
Fodboldspillere fra Crystal Palace F.C.
Personer fra Paris
Sestriere

Sestriere (Fransk: Sestrières) er en by i Italien med  indbyggere, beliggende nordvest for Torino.

En del af Vinter OL i 2006 var henlagt hertil.

Ved Tour de France i 1996 vandt Bjarne Riis en bjergetape med mål i Sestriere. Riis overtog den gule trøje fra Berzin efter etapen. Etapen måtte afkortes på grund af dårligt vejr på Col de l'Iseran og Col du Galibier. 9. etape skulle gå fra Val d'Isere over 196 kilometer til Sestriere via Iseranpasset og gennem Maurienne-dalen til Col du Galibier. Etapen blev på grund af dårligt vejr forkortet og sat i gang i byen Le Monetier-les-Bains 46 kilometer fra Sestriere.

Galleri

Referencer

Eksterne henvisninger 

Byer i Piemonte
Værtsbyer for vinter-OL
Tour de France-byer
Vintersportssteder i Italien
Vinter-OL 2006
Tour de France-stigninger
Jan Danebod

Jan Danebod (født 1977 i Næstved) er en dansk billedkunstner.

Jan Danebod er uddannet billedkunstner fra Det Jyske Kunstakademi i 2006, og han har siden 1990 været en markant profil i det danske graffiti miljø.
Har bl.a. lavet scenografisk udsmykning til forestillingen Junglebogen på Nørrebro Teater og Penetrator på teatret Svalegangen.

Kunstnere fra Danmark
Mirek Topolánek

Mirek Topolánek (født 15. maj 1956 i Vsetín, Tjekkoslovakiet) er en tjekkisk politiker, der mellem 16. august 2006 og 29. juni 2010 var landets premierminister. Han repræsenterer centrum-højre-partiet Det borgerligt-demokratiske parti, som han har været formand for siden 2002. På posten efterfulgte han Václav Klaus, som senere blev landets præsident.

Topolánek er uddannet maskiningeniør fra Brno Tekniske Universitet og dannede i 1991 sit eget ingeniørfirma. 

Han blev aktiv i politik som medlem af den post-kommunistiske bevægelse Borgerforum i 1989 og har været medlem af Det borgerligt-demokratiske parti siden 1994.  

Ved præsidentvalget i 2018 stiller han op som en af kandidaterne.

Eksterne henvisninger 

 Mirek Topoláneks hjemmeside 

Tjekkiets premierministre
Ingeniører
Grégory Bourillon

Grégory Bourillon (født 1. juli 1984 i Laval, Frankrig) er en fransk fodboldspiller, der spiller som forsvarsspiller hos LB Châteauroux. Han kom til klubben i 2017. Tidligere har han blandt andet spillet for Rennes FC og Paris Saint-Germain.

Klubkarriere 
Bourillon startede sin seniorkarriere i 2002 hos Rennes FC, hvor han også havde tilbragt sine ungdomsår. I løbet af de følgende fem sæsoner spillede han sig til en stamplads hos klubben, hvilket skabte interesse fra hovedstadsklubben Paris Saint-Germain. Den 19. juli 2007 skrev han kontrakt med pariserne, som han i 2008 vandt Liga Cuppen med. Han rykkede i 2010 dog til FC Lorient.

Landshold 
Bourillon har (pr. marts 2018) endnu ikke spillet en A-landskamp for Frankrig, men spillede mellem 2004 og 2007 19 kampe for landets U-21 landshold.

Titler 
Coupe de la Ligue
 2008 med Paris Saint-Germain

Eksterne henvisninger 

Fodboldspillere fra Frankrig
Fodboldspillere fra Stade Rennais FC
Fodboldspillere fra Paris Saint-Germain
Fodboldspillere fra FC Lorient
Fodboldspillere fra Angers OSC
Fodboldspillere fra Stade Reims
Fodboldspillere fra LB Châteauroux
Famagusta

Famagusta ( Ammóchostos; ) er en havneby på Cypern, beliggende på øens østlige kyst. Siden 1974 har Famagusta, sammen med 37% af Cyperns territorium, været kontrolleret af tyrkisk militær og regeres som del af Nordcypern. 

Byen har historisk været Cyperns vigtigste havneby, og er havneby for den nærliggende Mesaoria-slette. Under korstogene blev øen erobret af korsfarere, der oprettede det katolske kongerige Cypern. Famagustas største moske stammer fra denne periode og var oprindeligt en katolsk domkirke viet til Sankt Nikolaj. Byen blev i 1372 underlagt Republikken Genoa og i 1489 Republikken Venedig, som indtog hele øen og befæstede byen. Famagustas gamle bydel er følgelig omgivet af en venetiansk fæstningsmur. 

Osmannerriget invaderede Cypern omkring 1570, og efter en belejring faldt byen til osmannerne i 1571. Byen forblev under osmannisk kontrol indtil 1870'erne, hvor Cypern kom under britisk militær kontrol. Øen blev først formelt britisk koloni i forbindelse med udbruddet af 1. Verdenskrig.

Efter Cyperns selvstændighed i 1960 blev Famagusta øens ledende turistby og Republikken Cyperns vigtigste havneby. Et stort turistdistrikt, Varosha blev opført syd for den gamle bydel, og i perioden før 1974 gik mere end 40% af Cyperns import og eksport via Famagusta, ligesom byen havde ca. halvdelen af øens turisthoteller.

Området blev besat af tyrkiske tropper under Cypern-krigen i 1974, hvor byens græske befolkning flygtede eller blev fordrevet. Famagusta beboes i dag af tyrkiske cyprioter, mens det tidligere feriedistrikt Varosha har henligget ubeboet i et tyrkisk militærområde siden 1974.

Før krigen i 1974 var Cypern administrativt delt i 6 distrikter. Famagusta var hjemsted for Famagusta-distriktet, som i 1974 blev næsten fuldstændig besat af tyrkiske tropper. Den sydøstligste del af distriktet omfattende Kap Greco og byen Ayia Napa forblev under græsk-cypriotisk kontrol, og Ayia Napa siden da været hjemsted for en græsk-cypriotisk distriktsadministration i eksil. Nordcypern har tilsvarende en disktriktsadministration i Famagusta by.

Siden krigen i 1974 er Ayia Napa og Protaras blevet udviklet til vigtige turistområder til afløser for Varosha.

Kilder

Eksterne henvisninger 

Byer på Cypern
Nordcypern
Clément Chantôme

Clément Chantôme (født 11. september 1987 i Sens, Frankrig) er en fransk fodboldspiller, der spiller som midtbanespiller hos RC Lens, hvortil han er på lån fra Rennes. Han har desuden tidligere spillet for blandt andet Paris Saint-Germain og Girondins Bordeaux.

Landshold 
Chantôme har (pr. marts 2018) spillet én kamp for Frankrig. Han har derudover også i 2006 spillet seks kampe for landets U-21 landshold.

Titler 
Coupe de la Ligue
 2008 med Paris Saint-Germain

Eksterne henvisninger 

 Spillerinfo

Fodboldspillere fra Frankrig
Fodboldspillere fra Paris Saint-Germain
Fodboldspillere fra Toulouse FC
Fodboldspillere fra Girondins Bordeaux
Fodboldspillere fra Stade Rennais FC
Fodboldspillere fra RC Lens
Karla og Katrine

Karla og Katrine er en dansk børnefilm, der er en fortsættelse til filmen Karlas kabale og er baseret på Renée Toft Simonsens bog Karla og Katrine. Filmen er fra 2009 og er instrueret af Charlotte Sachs Bostrup; manuskriptet er af Ina Bruhn.

Handling 

Karla skal på sommerferie i sit sommerhus med sin mor, bror, papfar, halvbror og mors veninde, Dolly. 
Men hun vil gerne have en veninde med og spørger sin tidligere bedste veninde Katrine, om hun vil med. Katrine siger ja, og de tager af sted. Karla håber, at turen bringer dem så tæt sammen, at de kan kalde sig bedste veninder igen. Karla og Katrine møder på turen drengen Jonas, der er plejebarn. De bliver gode venner, da han redder pigerne fra bøllerne Ulrik og Tommy, som er efter dem. 
Røverier hos byens købmand gør, at alle tror, at Jonas er en forbryder, fordi han er plejebarn.
De tre finder ud af, at det er Ulrik og Tommy, der står bag og ligger på lur ved købmanden en nat, hvor de kommer. De skal røve butikken, og Jonas og Katrine holder dem fanget derinde, imens Karla løber efter hjælp og politiet tilkaldes. Ulrik og Tommy bliver anholdt, og Jonas giver Karla et kys. Katrine siger ja til at blive bedste veninder med Karla.

Medvirkende 
Karla: Elena Arndt-Jensen
Katrine: Nanna Koppel
Jonas: Joshua Berman
Mads-Morten (bror): Nikolaj Støvring Hansen
Lillebror (halvbror): Lasse Guldberg Kamper
Rikke (mor): Ellen Hillingsø
Leif (stedfar): Nicolaj Kopernikus
Frank (far): Allan Olsen
Dolly (Rikkes veninde): Therese Glahn
Ulrik: Jonathan Stahlschmidt
Tommy: Jakob Fals Nygaard
Jonas plejefar: Mikkel Vadsholt
Gerda: Susanne Juhasz

Eksterne henvisninger 
 Filmens officielle hjemmeside 
 

Danske film fra 2009
Film baseret på bøger
Familiefilm fra Danmark
Dramafilm fra Danmark
Film instrueret af Charlotte Sachs Bostrup
Dansksprogede film
Sonderkommando

Sonderkommando (tysk: specialkommando) var en betegnelse anvendt af SS om de grupper af jødiske fanger, der blev tvunget til at arbejde for tyskerne i tilintetgørelseslejrene under 2. verdenskrig. Sonderkommandoerne udførte således en vigtig opgave i nazisternes mission, Endlösung der Judenfrage.

De jøder, der var med i en sonderkommando deltog ikke i selve henrettelserne, men flyttede bl.a. ligene fra gaskamrene til krematorierne. Til gengæld blev de behandlet bedre end de andre jødiske fanger og fik rigeligt med mad og drikke. Efter 3-4 måneder blev medlemmerne af sonderkomamndoen som regel dræbt og erstattet af andre. Grundet deres særlige opgaver i lejrene regnes medlemmerne af sonderkommandoerne i dag for at være de vigtigste øjenvidner til Holocausts sidste perioder. I 2007 var under 20 af sonderkommandomedlemmerne stadig i live.

Eksterne henvisninger 

Holocaust
Nazi-Tyskland
Koncentrationslejre i Det tredje rige
Jérémy Clément

Jérémy Clément (født 26. august 1984 i Béziers, Frankrig) er en fransk fodboldspiller, der spiller som midtbanespiller hos AS Nancy. Han har tidligere spillet for både Olympique Lyon, Paris Saint-Germain og skotske Rangers F.C.

Klubkarriere 
Clément startede sin seniorkarriere i 2003 hos Olympique Lyon, hvor han også havde tilbragt sine ungdomsår. Han blev både i 2004, 2005 og 2006 fransk mester med klubben, inden han i 2006 prøvede lykken i skotsk fodbold, hos traditionsklubben Rangers F.C. Opholdet her blev dog ingen succes, og allerede året efter flyttede han tilbage til Frankrig, hvor han skrev kontrakt med hovedstadsklubben Paris Saint-Germain. Han vandt i 2008 Liga Cuppen med klubben.

Landshold 
Clément har (pr. februar 2009) endnu ikke debuteret for det franske A-landshold. Som ungdomsspiller opnåede han dog fra 2005 til 2006 seks kampe for landets U-21 landshold.

Titler 
Ligue 1
 2004, 2005 og 2006 med Olympique Lyon

Coupe de la Ligue
 2008 med Paris Saint-Germain

Eksterne henvisninger 

Fodboldspillere fra Frankrig
Fodboldspillere fra Olympique Lyon
Fodboldspillere fra Rangers F.C.
Fodboldspillere fra Paris Saint-Germain
Fodboldspillere fra AS Saint-Étienne
Fodboldspillere fra AS Nancy
Finn Lassen

Finn Lassen (født 29. april 1904 i Varde, død 10. januar 1967 i Odense) var en dansk skuespiller.

Lassen var elev hos Gerda Christophersen, men debuterede allerede på Odense Teater i 1924. Han var tilknyttet teatret til 1925, hvorefter han tog på turnéer i provinsen. Han medvirkede i 1932 og 1933 i revyen på Rottefælden i Svendborg, og vendte i 1941 tilbage til tet Odense Teater, hvor han var ansat til sin død.

Finn Lassen er begravet på Assistens Kirkegård i Odense.

Udvalgt filmografi 
 Avismanden (1952)
 Himlen er blå (1954)
 Tre finder en kro (1955)
 Paw (1959)
 Den rige enke (1962)

Eksterne henvisninger 
 
 

Skuespillere fra Danmark
Personer fra Varde
Aalborg Universitet København

Aalborg Universitet København (AAU CPH) udgør Aalborg Universitets forsknings- og uddannelsesaktiviteter i hovedstadsområdet og har adresse på A. C. Meyers Vænge 15 i Københavns Sydhavn. I alt udbydes der 10 bacheloruddannelser og 24 kandidatuddannelser på AAU CPH. Som resten af universitetet står AAU CPH for en problem- og projektbaseret tilgang til forskning og uddannelse, og arbejder på tværs af discipliner og sektorer. Samarbejde mellem forskere, studerende, virksomheder og myndigheder vægtes højt og AAU CPH huser af samme årsag private virksomheder direkte på campus.

Historik 
De første spæde skridt til det der i dag er AAU CPH, blev taget i 2002, da AAU udbød uddannelsen Medialogi i København i samarbejde med Den Sociale Højskole. I 2005 betød et nyt samarbejde med Ingeniørhøjskolen i København at AAU flyttede sine aktiviteter til Ballerup. Fra 2005 til 2012 skete der en gradvis udbygning i Ballerup. Samarbejdet med Ingeniørhøjskolen blev udvidet, flere uddannelser kom til, og AAU fik flere forskningsaktiviteter etableret.

Den 2. november 2011 offentliggjorte AAU en aftale med Nokia Danmark om at overtage Nokias lejekontrakt med PFA på 3 bygninger i Københavns Sydhavn på 42.500 kvm. Aftalen betød, at Nokia donerede meget af sit udstyr til AAU. I sommeren 2012 overtog AAU CPH Nokias bygninger på A.C Meyers Vænge og Frederikskaj, og etableringen af en campus i Københavns Sydhavn var en realitet. Alle aktiviteter i hovedstadsområdet blev nu samlet under samme tag – bl.a. rykkede også Statens Byggeforskningsinstitut (SBi) med til Sydhavnen (SBi fusionerede 1. januar 2007 med Aalborg Universitet. Indtil da var instituttet en del af Økonomi- og Erhvervsministeriet).

Forskning 
På AAU CPH forskes og uddannes der indenfor både Humaniora, IT og Design samt Engineering og Naturvidenskab. Forskningen på AAU CPH er en integrereret del af AAU's forskning på de tre campusser i Aalborg, Esbjerg og København. Det betyder bl.a., at de fleste forskere og ph.d.'ere er tilknyttet et hovedinstitut i Aalborg. Følgende 13 institutter er repræsenteret på AAU CPH:

- Institut for Arkitektur og Medieteknologi

- Institut for Elektroniske Systemer

- Institut for Kemi og Biovidenskab

- Institut for Kommunikation og Psykologi

- Institut for Kultur og Læring

- Institut for Planlægning

- Institut for Matematiske Fag

- Institut for Materialer og Produktion

- Institut for Økonomi og Ledelse

- Institut for Sociologi og Socialt Arbejde

- Institut for Politik og Samfund

- Klinisk Institut

- Statens Byggeforskningsinstitut

Ekstern henvisning 
 Aalborg Universitet København – cph.aau.dk
 Aalborg Universitet – aau.dk
 Statens Byggeforskningsinstitut
 http://www.aau.dk/uddannelser/

Referencer 

2. https://www.magasinetkbh.dk/indhold/lys-bro-sydhavnsgade

Aalborg Universitet
Kongens Enghave
Uddannelse i København
Universiteter i Danmark
Rævekage (plante)

Rævekage eller bræknødplante (Strychnos nux-vomica) der stammer fra Sydasien er en giftig plante, hvis nødder bliver benyttet i nervemedicin. Nødderne er runde, hårde, skiveformede frø og hornagtig. Nødderne smager meget bittert og indeholder bl.a. stryknin der er en stærk gift.
Plantens frø kan anvendes til medicin, men benyttes hovedsageligt til fremstilling af stryknin.

Eksterne henvisninger 
 Strychnin
 Strychnos (på engelsk)

Giftige planter
Loganiaceae
Rothenfels

Rothenfels er en by i Landkreis Main-Spessart i regierungsbezirk Unterfranken i den tyske delstat Bayern. Den er en del af Verwaltungsgemeinschaft Marktheidenfeld. Den regnes for den mindste by i Bayern.

Geografi 
 
Rothenfels liggere på floden Mains højre bred, mellem Lohr am Main og Marktheidenfeld. Indeklemt mellem floden og en stejl skrænt, består byen ikke af meget mere end hovedgaden. Siden 2006 har man brugt Maindiget som omfartsvej.

Oven for byen ligger Burg Rothenfels, sammen med landsbyen Bergrothenfels.

Historie 

Byen er opstået omkring 1148 sammen med Burg Rothenfels, men er først nævnt som by i 1342. Under sekulariseringen i 1803 faldt det würzburgiske Rothenfels til fyrstehuset Löwenstein-Wertheim-Rosenberg, og i 1806 til Fyrstedømmet Aschaffenburg. I 1813 blev Rothenfels en del af Bayern.

Eksterne henvisninger 

 http://www.burg-rothenfels.de/
 http://www.burgenwelt.de/rothenfels/gelie.htm
 Die Burg Rothenfels
OpenTTD

OpenTTD er en open-source spilmotor til Chris Sawyers spil Transport Tycoon Deluxe.  De nyeste versioner, begynder med version 0.6.0 udgivet i April 2008, der er skrevet i C++.

OpenTTD indeholder de samme funktioner fra det originale spil, dog er nogle funktioner opdateret eller nye er kommet til, heriblandt kanaler, omvendte og udvidede togstationer, og tilhørende lufthavne. Den nok mest populære funktion der ikke var med i det gamle spil, er multiplayer. Det tilbyder LAN og Internet spil offentligt, internationale servere med op til 11 spillere.

De inkorporerer funktioner såsom TTDPatch, hvilket er udgivet under GNU GPL licensen. Både OpenTTD og TTDPatch er ikke "standalone" spil – OpenTTD kræver ikke Transport Tycoon Deluxe eksekverbar filer, det kræver dog derimod spillets grafiske filer. Dog tilbyder version 1.0 at man kan benytte OpenGFX (samt andre open-source grafikpakker), der er lavet af OpenTTDs fællesskab.  

Spillets lovlighed er dog blevet sat under spørgsmål, da de originale versioner opstod ved at afkode de binære filer fra den originale version.

Kilder og referencer 

OpenTTDs officielle hjemmeside

Windows-spil
Frie computerspil